
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	14 aprilie 2009

	Nr.
	27/199


R A P O R T

asupra proiectului de Lege privind aprobarea Ordonanţei de urgenţă a Guvernului nr. 199/2008 pentru modificarea şi completarea anexei nr.VII/2b la Ordonanţa Guvernului nr. 10/2008 privind nivelul salariilor de bază şi al altor drepturi ale personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II si III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, precum şi unele măsuri de reglementare a drepturilor salariale şi a altor drepturi ale personalului contractual salarizat prin legi speciale 
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 191 din 16 martie 2009, cu dezbaterea pe fond, în procedură obişnuită, a proiectului de Lege privind aprobarea Ordonanţei de urgenţă a Guvernului nr. 199/2008 pentru modificarea şi completarea anexei nr.VII/2b la Ordonanţa Guvernului nr.10/2008 privind nivelul salariilor de bază şi al altor drepturi ale personalului bugetar salarizat potrivit Ordonanţei de urgenţă a Guvernului nr.24/2000 privind sistemul de stabilire a salariilor de bază pentru personalul contractual din sectorul bugetar şi personalului salarizat potrivit anexelor nr.II si III la Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoane care ocupă funcţii de demnitate publică, precum şi unele măsuri de reglementare a drepturilor salariale şi a altor drepturi ale personalului contractual salarizat prin legi speciale.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1666/04.12.2008)

· avizul favorabil al Comisiei pentru buget, finanţe şi bănci (nr.22/210/25.03.2009)

· avizul favorabil al Comisiei juridice, de disciplină şi imunităţi (nr.31/348/31.03.2009)

· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/322/01.04.2009)

· punctul de vedere al Guvernului (adr. 1096/DRP din 09.03.2009).


Proiectul de lege are ca obiect de reglementare crearea cadrului legal necesar în vederea stabilirii indemnizaţiilor pentru funcţiile de preşedinte şi vicepreşedinte al Autorităţii de Audit. Totodată, se propune majorarea indemnizaţiei pentru vicepreşedinţii Curţii de Conturi, având în vedere importanţa deosebită a activităţii acestora ce le revine ca urmare a modificării Legii nr.94/1992 privind organizarea şi funcţionarea Curţii de Conturi, prin Legea nr.217/2008. Prin această lege se prevede înfiinţarea unei Autorităţi de Audit pentru fondurile nerambursabile comunitare, în vederea îndeplinirii unor obligaţii în domeniul auditului extern ce revin României în calitate de stat membru al UE. Autoritatea este condusă de un preşedinte şi 2 vicepreşedinţi, numiţi de Parlament dintre consilierii de conturi, pentru perioada mandatului de consilier de conturi pentru care aceştia au fost numiţi. 


 Comisia propune Plenului Camerei Deputaţilor aprobarea proiectului de lege în forma prezentată întrucât, în absenţa unor prevederi exprese în anexa nr.VII/2b la Ordonanţa Guvernului nr.10/2008, care să menţioneze funcţiile de preşedinte şi vicepreşedinte ai Autorităţii de Audit, nu există posibilitatea de a încadra legal aceste categorii de personal şi de a le acorda drepturile salariale corespunzătoare, ceea ce 
le-ar fi afectat activitatea. Autoritatea de Audit este singura autoritate naţională competentă să efectueze audit public extern, în conformitate cu legislaţia comunitară şi naţională, asupra fondurilor nerambursabile comunitare.


Măsurile propuse nu prezintă influenţe financiare, fondurile necesare pentru achitarea indemnizaţiilor fiind prevăzute în bugetul aprobat Curţii de Conturi.

Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 7 aprilie 2009 au participat, în conformitate cu prevederile art.55 din Regulamentul Camerei Deputaţilor:

· d-na Maria Turceanu - consilier superior, Ministerul Finanţelor Publice

· d-l Aron Ioan Popa - Preşedinte, Autoritatea de Audit

· d-l Gheorghe Neicuţescu - Consilier de Conturi, Curtea de Conturi a României

· d-na Simona Vâjâianu - director, Curtea de Conturi a României.
La lucrările comisiei au fost prezenţi 18 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
Proiectul de lege a fost adoptat de Senat în şedinţa din 9 martie 2009.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

